夏暑正隆望秋得雨因賦長句
作者：釋文珦
朝代：宋

paragraphs: 夏日烈烈揚暉光，陽氣入土土力强。
望秋三日雨滂滂，庶物浡然俱阜昌。
雨暘時若異咎恒，秔稻薿薿如人長。
西風朝夕吹新涼，風來已作酒飯香。
老農再拜謝穹蒼，此去足以供烝嘗。
只今吏卒多豺狼，唯恐肆威加奪攘。
一粒不得入我腸，父子悲啼茹糟糠。
願將此意達君王，毋官貪冒官循良。